1.0 ข้อมูลสรุป (Executive Summary)

บริษัท ไดเมท (สยาม) จำกัด (มหาชน) (Dimet (Siam) Public Company Limited)
(“บริษัท”) จดทะเบียนก่อตั้งขึ้นเมื่อวันที่ 9 กุมภาพันธ์ 2525
เพื่อดำเนินธุรกิจผลิตและจำหน่ายผลิตภัณฑ์สีคุณภาพสูงสำหรับใช้ทาในโรงงานอุตสาหกรรม
และงานโครงเหล็กที่ใช้ในงานก่อสร้างต่างๆ อาทิ โรงงานอุตสาหกรรมปิโตรเคมี โรงกลั่นน้ำมัน
โรงผลิตไฟฟ้า แท่นขุดเจาะน้ำมันและก๊าซในอ่าวไทย เพื่อป้องกันสนิมเหล็ก รวมไปถึงสีทาอาคาร
สีเคลือบไม้ สีทาเฟอร์นิเจอร์ และสีอุตสาหกรรม เช่น สีพ่นถังก๊าซ เป็นต้น
โดยบริษัทมีสำนักงานตั้งอยู่เลขที่ 602 หมู่ที่ 2 นิคมอุตสาหกรรมบางปู ซอย 1 ถนนสุขุมวิท
ตำบลบางปูใหม่ อำเภอเมืองสมุทรปราการ จังหวัดสมุทรปราการ ปัจจุบันบริษัทมีทุนจดทะเบียนทั้งสิ้น
90,000,000 บาท (เก้าสิบล้านบาทถ้วน) และมีจำนวนทุนจดทะเบียนชำระแล้วเท่ากับ
90,000,000 บาท (เก้าสิบล้านบาทถ้วน) แบ่งเป็นหุ้นสามัญจำนวน 180,000,000 หุ้น
มูลค่าที่ตราไว้หุ้นละ 0.50 บาท

ในปี 2554 บริษัทมีกำลังการผลิตทั้งสิ้นประมาณ 5,250,000 ลิตรต่อปี
และมีอัตราการใช้กำลังการผลิต (Utilization Rate) ประมาณร้อยละ 65
ของกำลังการผลิตทั้งหมด โดยผลิตภัณฑ์ที่บริษัทผลิตและจำหน่าย แบ่งออกเป็น 5 ผลิตภัณฑ์หลัก ได้แก่
ผลิตภัณฑ์สีป้องกันสนิม สีเคลือบไม้ สีอุตสาหกรรม สีทาอาคาร และสีอื่นๆ
(สีอื่นรวมทั้งรายได้จากการรับจ้างผลิตและงานบริการ) ซึ่งในงวดบัญชีปี 2554
(ตั้งแต่เดือนกรกฎาคม 2553 ถึงเดือนมิถุนายน 2554)
บริษัทมีสัดส่วนมูลค่าการจำหน่ายแยกตามประเภทผลิตภัณฑ์คิดเป็นร้อยละ 41.76 ร้อยละ 20.21
ร้อยละ 9.66 ร้อยละ 4.95 และร้อยละ 22.64 ตามลำดับ โดยกลุ่มลูกค้าเป้าหมายของบริษัท
ได้แก่ กลุ่มผู้ประกอบการในอุตสาหกรรมที่เกี่ยวข้องกับพลังงาน
และการก่อสร้างงานโครงเหล็กต่างๆ อาทิ โรงงานอุตสาหกรรมปิโตรเคมี, โรงกลั่นน้ำมัน,
โรงผลิตไฟฟ้า, แท่นขุดเจาะน้ำมันและก๊าซธรรมชาติในอ่าวไทย ส่วนลูกค้ากลุ่มรองลงมาได้แก่
กลุ่มผู้ประกอบการที่ดำเนินธุรกิจอสังหาริมทรัพย์ และธุรกิจส่งออกเฟอร์นิเจอร์

บริษัทมีบริษัทย่อยและบริษัทที่เกี่ยวข้อง กล่าวคือ บริษัทย่อย 1 บริษัท ได้แก่ (1) บริษัท เอเชี่ยน
คอร์โรชั่น คอนโทรล เทรดดิ้ง จำกัด (“ACCT”)
ซึ่งดำเนินธุรกิจจำหน่ายสีและให้บริการรับเหมาทาสีงานโครงการ โดยบริษัทถือหุ้นในสัดส่วนร้อยละ
99.98 ของทุนจดทะเบียนทั้งหมดของ ACCT ซึ่งเท่ากับ 4,000,000 บาท และบริษัทที่เกี่ยวข้อง 2
บริษัทได้แก่ (1) บริษัท ซันโค้ท (ไทยแลนด์) จำกัด (“SUNCOAT”)
ซึ่งดำเนินธุรกิจจำหน่ายสีทนความร้อนสำหรับใช้ในอุตสาหกรรมยานยนต์ และชิ้นส่วนเครื่องใช้ไฟฟ้า
โดยบริษัทถือหุ้นในสัดส่วนร้อยละ 10 ของทุนจดทะเบียนทั้งหมดของ SUNCOAT และ (2) บริษัท
โซลิด คอนสตรัคชั่น จำกัด (“SOLID”) ดำเนินธุรกิจรับเหมาก่อสร้าง โดยมีกรรมการ
กรรมการบริหาร และกรรมการผู้มีอำนาจลงนามของ SOLID เป็นบุคคลที่เกี่ยวข้องกับนางอัจฉรา
โมมินทร์ ซึ่งเป็นกรรมการ กรรมการบริหาร และผู้บริหารบริษัท ถือหุ้นในสัดส่วนร้อยละ 57
ของทุนจดทะเบียนทั้งหมดและมีอำนาจควบคุมใน SOLID

ในงวดบัญชีปี 2554 บริษัทมีรายได้รวมเท่ากับ 362.08 ล้านบาท เพิ่มขึ้นจากงวดบัญชีปี 2553
จำนวน 71.72 ล้านบาท หรือคิดเป็นร้อยละ 24.70 บริษัทมีต้นทุนขายและบริการเท่ากับ 276.55
ล้านบาท เพิ่มขึ้นจากงวดบัญชีปี 2553 จำนวน 71.08 ล้านบาท หรือคิดเป็นร้อยละ 34.59
บริษัทมีอัตรากำไรขั้นต้นในงวดบัญชีปี 2554 เท่ากับร้อยละ 23.16 ของรายได้จากการขาย
ลดลงจากในงวดบัญชีปี 2553 ซึ่งเท่ากับร้อยละ 28.87 ของรายได้จากการขาย
บริษัทมีผลขาดทุนสุทธิเท่ากับ 12.55 ล้านบาท ลดลงเมื่อเปรียบเทียบกับกำไรสุทธิจากงวดบัญชีปี
2553 ซึ่งเท่ากับ 5.61 ล้านบาท เนื่องจากราคาวัตถุดิบเพิ่มขึ้นอย่างต่อเนื่อง
บริษัทมีค่าใช้จ่ายรวมเท่ากับ 97.90 ล้านบาท เพิ่มขึ้นจากงวดบัญชีปี 2553 จำนวน 20.88
ล้านบาท หรือคิดเป็นร้อยละ 27.11
เป็นผลจากการดำเนินนโยบายด้านการตลาดเพื่อเพิ่มยอดขายผลิตภัณฑ์สีทาอาคาร
และบริษัทมีการตั้งค่าเผื่อหนี้สงสัยจะสูญ ซึ่งมีลูกหนี้การค้าค้างชำระเกิน 12 เดือน
เพิ่มขึ้นจากงวดบัญชีปี 2553 โดยลูกหนี้การค้าค้างชำระเกิน 12 เดือน ในงวดบัญชีปี 2554 เท่ากับ
19.45 ล้านบาท เพิ่มขึ้นจากงวดบัญชีปี 2553 จำนวน 2.12 ล้านบาท หรือคิดเป็นร้อยละ 12.27
ของยอดลูกหนี้การค้ารวม
กอปรกับงบการเงินเฉพาะกิจการได้มีการตั้งค่าเผื่อการด้อยค่าเงินลงทุนในบริษัทย่อยเท่ากับ 3.70
ล้านบาท